ΓΡΑΠΤΗ ΕΡΩΤΗΣΗ E-3374/98

υποβολή: Ernesto Caccavale (UPE) προς την Επιτροπή

(17 Νοεμβρίου 1998)

Θέμα: Απειλή στην Ιταλία για την προστατευόμενη ονομασία προέλευσης (ΠΟΠ) του τυριού μοτσαρέλα που παράγεται από γάλα βουβάλας

Με διάταγμά του της 15ης Σεπτεμβρίου 1998, το ιταλικό Υπουργείο Γεωργίας ελευθέρωσε την παραγωγή μοτσαρέλας βουβάλας σε όλη την εθνική επικράτεια εξουσιοδοτώντας την επέκταση της ονομασίας "μοτσαρέλα βουβάλας", που στο παρελθόν καλυπτόταν αποκλειστικά από το σήμα ΠΟΠ "μοτσαρέλα βουβάλας Καμπανίας", και στην παραγωγή του τυριού αυτού σε άλλες περιοχές της χώρας εκτός εκείνων της περιοχής ΠΟΠ που ουσιαστικά περιορίζεται σε ορισμένες επαρχίες της Καμπανίας και γειτονικές τους περιοχές. Υφίστανται σήμερα στην Ιταλία 200.000 περίπου ζώα του ζωϊκού είδους "βούβαλος" μεσογειακού γένους και καταγράφεται έντονος κίνδυνος εισαγωγής βουβάλων από τις Ανατολικές χώρες. Τα ζώα αυτά, αν και μορφολογικώς πανομοιότυπα με τα ιταλικά, παράγουν γάλα σε περιορισμένες ποσότητες και πολύ χαμηλής ποιότητας. Οι κοινοτικοί κανονισμοί(1) εξομοιώνουν από τελωνειακής πλευράς τους βουβάλους με τα βοοειδή, ως είδη ανήκοντα στην ίδια οικογένεια, αποδίδοντάς τους τον ίδιο κωδικό συνδυασμένης ονοματολογίας. Υφίστανται επομένως λόγοι να θεωρούμε ότι υπάρχει βάσιμος κίνδυνος εισαγωγής στην Ευρώπη μέσω Ιταλίας βοοειδών που έχουν ταξινομηθεί ως μαύρα βοοειδή, στην πραγματικότητα όμως είναι βούβαλοι με κατώτερα γενετικά χαρακτηριστικά, προκαλώντας αφενός σημαντική ζημία στους ιταλούς εκτροφείς που θα είχαν έτσι να αντιμετωπίσουν αθέμιτο ανταγωνισμό και αφετέρου έντονες ανησυχίες για την απώλεια της καθαρότητας και ποιότητας, τόσο του γάλακτος όσο και του ιταλικού ζωϊκού κεφαλαίου βουβάλων.

Υπό το πρίσμα των ανωτέρω ερωτάται η Επιτροπή:

- ποιές πρωτοβουλίες προτίθεται να αναλάβει για την καθιέρωση ενός συγκεκριμένου κωδικού αριθμού για τους βουβάλους, προκειμένου να αποφεύγεται η σύγχυση με τα βοοειδή και τις παράνομες εισαγωγές τους;

- δεν θεωρεί σκόπιμη την έκδοση συγκεκριμένων διατάξεων με σκοπό την προστασία του ζωϊκού κεφαλαίου βουβάλων της Καμπανίας και τούτο προκειμένου, να εξασφαλίζεται η αυθεντικότητα του προϊόντος "μοτσαρέλα βουβάλας", ακριβώς βάσει της ΠΟΠ και να διασφαλίζεται η προστασία του καταναλωτή με μία μεγαλύτερη διαφάνεια των πληροφοριών σχετικά με τις οργανοληπτικές ιδιότητες του προϊόντος, διασφαλίζοντας επίσης την τήρηση της αρχής του θεμιτού ανταγωνισμού για τους ιταλούς εκτροφείς και μεταποιητές;

Απάντηση του κ. Fischler εξ ονόματος της Επιτροπής

(21 Δεκεμβρίου 1998)

Στην απάντηση που έδωσε η Επιτροπή στη γραπτή ερώτηση Ρ-1571/97 του κ. Azzolini(2), είχε ήδη διασαφηνίσει ότι, κατά την έννοια του κανονισμού (ΕΟΚ) 2081/92 του Συμβουλίου, της 14ης Ιουλίου 1992, σχετικά με την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων(3), οι όροι "mozzarella di bufala" δεν δύνανται να χρησιμοποιούνται αποκλειστικά από τους δικαιούχους της εφαρμογής της προστατευμένης ονομασίας προέλευσης (ΠΟΠ) "mozzarella di bufala campana" (μοτσαρέλα από βουβάλα της Καμπανίας). Η συγγραφή υποχρεώσεων της ΠΟΠ "μοτσαρέλα από βουβάλα της Καμπανίας" προβλέπει μία σειρά προϋποθέσεων που πρέπει να τηρούνται από αυτούς που παράγουν το τυρί που φέρει αυτό το όνομα. Προβλέπεται, ιδίως, μεταξύ άλλων, ότι "οι εκτροφές βουβάλας από τις οποίες προέρχεται το γάλα πρέπει να είναι διαρθρωμένες σύμφωνα με τις τοπικές πρακτικές με ζώα μεσογειακής φυλής που κατάγονται από την περιοχή".

Επίσης, εφιστάται η προσοχή του Αξιότιμου Μέλους του Κοινοβουλίου στη δυνατότητα που αναφέρεται στο άρθρο 9 του κανονισμού (ΕΟΚ) 2081/92, το οποίο προβλέπει ότι το ενδιαφερόμενο κράτος μέλος δύναται να ζητήσει την τροποποίηση της συγγραφής υποχρεώσεων, ιδίως για να ληφθεί υπόψη η εξέλιξη των επιστημονικών και τεχνικών γνώσεων ή για να αναθεωρηθεί η γεωγραφική οροθέτηση. Οι παραγωγοί είναι, επομένως, ελεύθεροι να προτείνουν στο κράτος μέλος να ζητήσει την τροποποίηση της συγγραφής υποχρεώσεων της "μοτσαρέλας από βουβάλα Καμπανίας" (ΠΟΠ), ώστε να καθοριστούν αυστηρότερες προϋποθέσεις, αν το θεωρούν σκόπιμο.

Στο πλαίσιο των εργασιών απλούστευσης που διεξάγονται τώρα στο πλαίσιο της Επιτροπής, με σκοπό να μειωθούν οι δασμολογικές διακρίσεις, η Επιτροπή δεν προτίθεται να δημιουργήσει μία ειδική υποδιάκριση για τα βουβάλια. Η εισαγωγή μιας ειδικής δασμολογικής διάκρισης για τα βουβάλια στη συνδυασμένη ονοματολογία δεν θα άλλαζε τίποτα όσον αφορά την ελεύθερη πρόσβαση αυτών των ζώων που προέρχονται από τις χώρες της Ανατολικής Ευρώπης.

Οποιοσδήποτε ποσοτικός περιορισμός κατά την εισαγωγή θα αποτελούσε παράβαση των κανόνων που προβλέπονται από τη Γενική Συμφωνία Δασμών και Εμπορίου (GATT).

(1) ΕΕ C 287 της 15.9.1998.

(2) ΕΕ C 45 της 10.2.1998.

(3) ΕΕ L 208 της 24.7.1992.